Zuma sal belasting moet betaal op Nkandla-voordelePres. Jacob Zuma se privaat woning in Nkandla, KwaZulu-Natal Foto: @power987news, Twitter President Jacob Zuma sal nou deur die Suid-Afrikaanse Inkomstediens (SAID) aanspreeklik gehou moet word vir van die voordele wat hy ontvang het weens die opgradering aan sy Nkandla-woning. Dít is die mening van die sakeregtewaghond, AfriSake, nadat die konstitusionele hof Donderdag onder andere beslis het dat Zuma die geld moet terugbetaal wat nie met sekuriteitsopgraderings by Nkandla verband hou nie. Volgens AfriSake bepaal die SAID se regulasies (PAYE-GEN-01-G02) duidelik dat werknemers belas moet word op byvoordele wat hulle van werkgewers kry: • ’n Byvoordeel is belasbaar indien enige bate, insluitend goedere, kommoditeite, sekuriteite of eiendom van enige aard (buiten geld), deur die werknemer van die werkgewer, enige verwante instansie of van enige persoon per ooreenkoms met die werkgewer, vir geen betaling nie of vir betaling onder die markwaarde van die bate verkry is. • Die waarde wat op die bate geplaas word, is die markwaarde op die tydstip wat die werknemer die bate verkry het. • Vanaf 1 Maart 2014 is ’n byvoordeel belasbaar indien ’n werknemer ’n bate van die werkgewer bekom teen minder as die markwaarde daarvan. • Vrystellings van hierdie belasting is vir individue wat minder as R250 000 per jaar verdien en ’n bate met ’n markwaarde van onder R450 000 bekom. “Na aanleiding van die uitspraak teen president Zuma sal hy nou die voorbeeld moet stel en die belasting moet betaal op die byvoordele wat hy ontvang het,” het Stefan Pieterse, woordvoerder van AfriSake, gesê. Dié bedrag kan glo etlike miljoene beloop. “AfriSake is van plan om die SAID te versoek om ’n ondersoek na die aangeleentheid te gelas.” Lees alle vorige berigte oor Nkandla op Maroela Media.